b'\n_START_ARTICLE_\nEryx\n_START_PARAGRAPH_\nEryx je francosko protioklepno raketno oro\xc5\xbeje z vodljivim izstrelkom za boj na manj\xc5\xa1ih razdaljah.\n_START_SECTION_\nZgodovina\n_START_PARAGRAPH_\nEryx je bil prvi\xc4\x8d izdelan leta 1989 v francoski tovarni Aerospatiale. Nastal je kot skupna re\xc5\xa1itev Kanade in Francije, ki sta iskali ustrezno oro\xc5\xbeje za protioklepni boj na manj\xc5\xa1ih razdaljah (od 50 do 600 metrov) in urbanem okolju, pri \xc4\x8demer se nista zadovoljili z navadnimi nevodljivimi minometalci. V slu\xc5\xbebo je bil uveden leta 1994. Leta 1999 je bil podpisan sporazum med Francijo in Tur\xc4\x8dijo o desetletnem licen\xc4\x8dnem proizvajanju sistema za potrebe tur\xc5\xa1ke vojske, a je Tur\xc4\x8dija leta 2004 sporazum enostransko preklicala.\n_START_SECTION_\nZasnova\n_START_PARAGRAPH_\nSistem je zasnovan na enaki tehnologiji kot ve\xc4\x8dina polavtomatsko vodenih raketnih sistemov. Vojak vodi raketo s tem, da dr\xc5\xbei cilj v kri\xc5\xbecu namerilnega sistema, signal pa potuje po \xc5\xbeici, ki se odvija za raketo do nje in jo usmerja. Oddajnik na repu rakete pa poskrbi za signal med namerilno napravo in raketo. Sistem je namenjen urbanemu bojevanju, kar je razvidno iz sistema izstreljevanja raket, ki je\xc2\xa0\xc2\xbbmehko\xc2\xab. To pomeni, da se raketni motor v\xc5\xbege \xc5\xa1ele po tem, ko raketa zapusti cev lanserja.\n_START_SECTION_\nLanserji\n_START_PARAGRAPH_\nLanserji raket so lahki in majhni, tako da se rakete lahko izstreljujejo z rame ali z majhnega prenosnega podstavka.\n_START_SECTION_\nRakete\n_START_PARAGRAPH_\nSistem uporablja eno vrsto rakete in sicer 137 mm raketo z dvojno kumulativno visoko eksplozivno bojno glavo, ki lahko prebije oklep do debeline 900 mm in je uporabna tudi za boj proti vozilom z reakcijskim oklepom.'